32006D0660
L 272/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 септември 2006 година
за ограничено признаване от Общността на Полския корабен регистър
(нотифицирано под номер C(2006) 4107)
(текст от значение за ЕИП)
(2006/660/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/57/ЕО на Съвета от 22 ноември 1994 г. относно общи правила и стандарти за оправомощените организации за инспектиране и преглед на кораби и за съответните действия на морските администрации (1), и по-специално член 4, параграф 2 от него,
като взе предвид писмата от 10 март 2004 г. от полските власти, от 4 юли 2005 г. от чешките власти, от 10 март 2006 г. от кипърските власти, от 13 март 2006 г. на малтийските власти, от 30 март 2006 г. на литовските власти и от 11 април 2006 г. на словашките власти, в които се иска от Комисията да бъде признат от Общността Полският корабен регистър (по-допу наричан „ПКР“), в съответствие с член 4, параграф 2 от Директива 94/57/ЕО,
като има предвид, че:
(1)
Ограниченото признаване в съответствие с член 4, параграф 2 от Директива 94/57/ЕО представлява признаване, което се дава на организации, известни като класификационни дружества, които изпълняват всички критерии, различни от критериите, посочени в параграфи 2 и 3 от раздел А „Общ“ от приложението към същата директива, които обаче са ограничени по времето и обхвата си с цел съответната организация да придобие по-нататъшен опит.
(2)
Комисията е проверила и се е уверила, че ПКР отговаря на всички критерии от приложението към Директива 94/57/EО, различни от критериите, посочени в параграфи 2 и 3 от раздел А „Общ“ от приложението към същата директива.
(3)
ПКР се е задължил да отговори на разпоредбите на член 15, параграфи 2, 4 и 5 от Директива 94/57/ЕО.
(4)
Данните за работата на тази организация в областта на безопасността и замърсяването, въпреки че са малко под средната стойност при признатите организации, са задоволителни и показват положително развитие, особено в областта на Парижкия меморандум за разбирателство относно държавния пристанищен контрол, където, считано от 2000 г., е постигнато устойчиво подобрение.
(5)
Мерките, предвидени в настоящото решение, са в съответствие със становището на Комитета по морска безопасност и предотвратяване на замърсяването от кораби, изложено в член 7 от Директива 94/57/ЕО,
ПРИЕ НАСТОЯЩОТО РЕШЕНИЕ:
Член 1
Съгласно член 4, параграф 2 от Директива 94/57/ЕО „Полският корабен регистър“ се признава за период три години считано от датата на приемане на настоящото решение.
Член 2
Резултатите от признаването се ограничават до Чешката република, Кипър, Литва, Малта, Полша и Словашката република.
Член 3
Адресати на настоящото решение са държавите-членки.
Съставено в Брюксел на 29 септември 2006 година.